b'\n_START_ARTICLE_\nTripoli\n_START_SECTION_\nZgodovina\n_START_PARAGRAPH_\nNaselbino, predhodnico dana\xc5\xa1njega Tripolija, so na tem mestu ustanovili Feni\xc4\x8dani v 7. stoletju pr. n. \xc5\xa1t. in ji dali ime Oea. Skozi zgodovino so mu vladala \xc5\xa1tevilna ljudstva, od Karta\xc5\xbeanov, Rimljanov in Vandalov, od antike dalje pa predvsem Arabci in Osmani._NEWLINE_Od 16. stoletja so mestu vladali tur\xc5\xa1ki pa\xc5\xa1e, ki jih je imenoval sam sultan, dokler ni oblast pre\xc5\xa1la pod lokalne oligarhe, dinastijo Karamanli. Pod njihovo vladavino je Tripoli postal ena najpomembnej\xc5\xa1ih postojank za transsaharske karavane iz Zahodne Afrike, kjer se je med drugim intenzivno trgovalo s sudanskimi su\xc5\xbenji. Razvito je bilo tudi piratstvo, ki so ga oblasti aktivno podpirale, zaradi \xc4\x8desar se je mesto zapletlo v vojno z novonastalimi Zdru\xc5\xbeenimi dr\xc5\xbeavami Amerike. Zaradi izsiljevanja za davke in napadanja trgovskih ladij so se odnosi zaostrili, tako da je Thomas Jefferson leta 1801 pred mesto poslal ladjevje, konflikt pa je trajal skoraj 15 let._NEWLINE_Osmanski sultan je ponovno prevzel neposredno oblast v mestu po obdobju politi\xc4\x8dne nestabilnosti v 1830. letih. Po tistem se je trgovanje z Zahodno Afriko skoraj ustavilo. Leta 1911 je ozemlje dobilo novega kolonialnega vladarja - Kraljevino Italijo, vendar je po drugi svetovni vojni italijanska oblast izgubila mo\xc4\x8d. Tako je leta 1951 Tripoli postal prestolnica Libije, ki je po resoluciji Zdru\xc5\xbeenih narodov nastala z zdru\xc5\xbeitvijo provinc Cirenajka, Fezan in Tripolitanija._NEWLINE_Leta 1969 je oblast z voja\xc5\xa1kim dr\xc5\xbeavnim udarom prevzel polkovnik Moamer Gadafi, ki je pri\xc4\x8del s politiko aktivnega upora zahodnemu imperializmu. Mesto skupaj s preostankom Libije so ob\xc4\x8dutno prizadele mednarodne sankcije zaradi suma vpletenosti v mednarodni terorizem, Tripoli kot sede\xc5\xbe oblasti pa je bil tudi tar\xc4\x8da ameri\xc5\xa1kega bombnega napada leta 1986._NEWLINE_Med dr\xc5\xbeavljansko vojno leta 2011 je bilo mesto prizori\xc5\xa1\xc4\x8de hudih spopadov med vladnimi silami in uporniki. Slednji so ob pomo\xc4\x8di ameri\xc5\xa1kega voja\xc5\xa1kega posredovanja z mandatom Zdru\xc5\xbeenih narodov zavzeli mesto.'